Gerrit Viljoen - Wikipedia
Minister van Staatkundige Ontwikkeling
Minister van Onderwys, Samewerking en Ontwikkeling
Daniel Steyn (Onderwys en Opleiding)
Piet Koornhof (Samewerking en Ontwikkeling)
Stoffel van der Merwe (Onderwys en Opleiding)
Administrateur-generaal van Suidwes-Afrika
29 Maart 2009 (op 82)
Gerrit Van Niekerk Viljoen (11 September 1926 – 29 Maart 2009) was 'n Suid-Afrikaanse regeringsminister en lid van die Nasionale Party. Hy was die voorsitter van die Broederbond vanaf 1974 tot 1980, administrateur van Suidwes-Afrika van 1978 tot 1980 en kabinetsminister tot 1992.
Gebore in Kaapstad op 11 September 1926 as die seun van Hendrik Geldenhuys Viljoen en Helena Viljoen. Hendrik, sy vader, was die redakteur van die Huisgenoot, 'n Afrikaanse tydskrif. Sy familie verhuis na Pretoria, waar hy sy skoolloopbaan begin by die Pretoria-Oos Laerskool in 1933. Hy ontvang sy hoërskoolopleiding by Afrikaanse Hoër Seunskool in Pretoria en matrikuleer in 1943. Hierna skryf hy in by die Universiteit van Pretoria, waar hy 'n meestersgraad MA (Klassieke Studies) en LL.B verwerf. Terwyl hy aan die Universiteit studeer, speel hy 'n aktiewe rol in politiek en dien vier jaar op die studenteraad. Hy was ook een van die stigterslede van die Verenigde Afrikaanse Studente Organisasie in 1948. Hierna studeer hy klassieke letterkunde en filosofie aan die Universiteit van Cambridge en word 'n meestersgraad toegeken. Aan die Universiteit van Leiden verkry hy die doktorsgraad D Litt et phil in 1955 , gebaseer op sy navorsing oor die gedigte van Pinder, 'n klassieke Griekse digter en skrywer. By sy terugkeer na Suid-Afrika werk hy as senior lektor by die Universiteit van Pretoria en later as professor by die "Classics" departement. In 1967 word hy aangestel as visekanselier van die nuutgestigte Randse Afrikaanse Universiteit.
In 1974 volg hy Dr Andries Treurnicht op as voorsitter van die Broederbond, 'n invloedryke organisasie vir Afrikaners, waaraan omtrent alle ministers van hierdie tyd behoort het. In 1978 word hy aangestel as die administrateur van Suidwes-Afrika en in 1980 word hy die Minister van Nasionale Opvoeding in die kabinet van P.W. Botha. Hy wen die setel Vanderbijlpark in die algemene verkiesing van April 1981. In 1989 word hy die Minister van Konstitusionele Ontwikkeling in F.W. de Klerk se regering. As senior ideoloog en spraakbuis vir die Nasionale Party, ondersoek hy verskillende konstitusionele modelle vir 'n "nuwe Suid-Afrika". Hy neem ook deel aan die eerste amptelike onderhandelinge met die ANC in Mei 1990. Hy tree uit die politieke lewe as gevolg van gesondheidsredes.
Gerrit Viljoen was getroud met Magdalene en hulle het sewe kinders. Hy sluit sy lewe af in 'n ouetehuis in Stilbaai vanwaar hy uit die NG Kerk begrawe is, na sy afsterwe aan longontsteking op die ouderdom van 82.
Gerrit Viljoen op "SA History Online": http://www.sahistory.org.za/pages/people/bios/viljoen-g.htm
Vertaal uit en:Gerrit Viljoen
ISNI: 0000 0000 6143 4698
Ontsluit van "https://af.wikipedia.org/w/index.php?title=Gerrit_Viljoen&oldid=2027016"
Die bladsy is laas op 12 Augustus 2019 om 04:28 bygewerk.